Dissipline: Dankbaarheid en Erkentlikheid – 22-28 Augustus 2010 » Somerstrand Gemeente
Dissipline: Dankbaarheid en Erkentlikheid – 22-28 Augustus 2010
Ons het nodig om God se teenwoordigheid in ons lewe op 'n daaglikse basis te erken en met dankbaarheid te lewe.
1 Tes 5:16-18 sê: "Wees altyd bly. Bid gedurig. Wees in alle omstandighede dankbaar, want dit is wat God in Christus Jesus van julle verwag."
Fil 4:6-7 sê: "Moet oor niks besorg wees nie, maar maak in alles julle begeertes deur gebed en smeking en met danksegging aan God bekend. En die vrede van God wat alle verstand te bowe gaan, sal oor julle harte en gedagtes die wag hou in Christus Jesus"
Dankbaarheid is die draad wat die lappieskombers van ons lewe aan mekaar weef. Moeilike en maklike tye, geluk en ongeluk, kan in iets kosbaar saamgevoeg word deur met dankbaarheid en erkentlikheid te lewe. Soos Jesus 5 broodjies en 2 vissies met dank aan God gebruik het om so iets besonders vir mense te doen, so kan ons ook met dankbaarheid wat ons het, gebruik om ander se lewens te verryk.
Ons is nie net dankbaar wanneer alles perfek loop nie, maar omdat God teenwoordig is in ons lewe. Daarom moet ons fokus op hierdie geestelike dissipline om al die dinge wat met ons gebeur met die draad van dankbaarheid aan mekaar te weef, die goeie en die slegte. Elke gedagte van dank en erkentenis bring ons nader aan God.